ടില്ലൈറ്റ്

ടില്ലിന് സാന്ദ്രീകരണവും സന്ധാനവും സംഭവിച്ചുണ്ടാകുന്ന അവസാദശില. നിയതമായി വേർതിരിക്കപ്പെടാത്ത സംസ്തരരഹിത ഹിമാനി നിക്ഷേപമാണ് ടിൽ. കളിമണ്ണ്, മണൽ, ചരൽ, ബൗൾഡർ തുടങ്ങിയ അവസാദഘടകങ്ങളുടെ മിശ്രിതനിക്ഷേപമാണിത്. ഇതിനെ 'ബൗൾഡർ ക്ലേ' എന്നും വിളിക്കാറുണ്ട്. ടിൽ രണ്ടുവിധമുണ്ട്; ബേസൽ-ഹിമാനികളുടെ അടിത്തട്ടിനാൽ നീക്കം ചെയ്യപ്പെട്ട് അവയ്ക്കടിയിൽത്തന്നെ നിക്ഷേപിക്കപ്പെടുന്നവ, 'അബ്ലേഷൻ' - ഹിമാനികളുടെ ഉപരിതലത്തിലോ സമീപത്തോ കാണപ്പെടുന്നവ. അവസാദനിക്ഷേപത്തെ തുടർന്നുണ്ടാകുന്ന ഡയജെനിറ്റിക്ക്' പ്രക്രിയയാണ് ടില്ലൈറ്റിന്റെ രൂപീകരണത്തിനു നിദാനം. സംസ്തരണരാഹിത്യമാണ് ഈ ശിലയുടെ മുഖ്യസവിശേഷത. 
അവലംബം